《鲁生行赠通甫》
清代·缪徵甲

君家仲连不帝秦，风高七国推奇人。后来鱼头老参政，立朝蹇谔称直臣。

君生自顾非录录，肝胆照人炯双目。读书养气四十年，鹤立鸡群迈流俗。

国家正逢全盛时，朋侪尊酒但论诗。惟君忧深且思远，抱膝长吟多叹咨。

前年烽火连京口，银山铁瓮无人守。半壁东南几劫灰，空城往往无鸡狗。

君为死者表忠贞，三公哀诔昭精诚。君为生者激义勇，功罪分明见者悚。

书生一言何重轻，谈言微中四海倾。补偏救弊元气足，鞭箠自足驱长鲸。

我昔逢君建康道，扪虱而谈见怀抱。我今访君黄河边，闻鸡起舞心如捣。

乾坤虽大意气孤，杞人之忧何其愚。我谓其愚不可及，终看轶足驰天衢。

作者简介：缪徵甲，字布庐，江阴人。诸生。有《存希阁诗集》。